62020CJ0275_RES
Zadeva C‑275/20
Evropska komisija
proti
Svetu Evropske unije
Sodba Sodišča (veliki senat) z dne 1. marca 2022
„Ničnostna tožba – Sklep (EU) 2020/470 – Podaljšanje obdobja upravičenosti avdiovizualnih koprodukcij v skladu s členom 5 Protokola o sodelovanju v kulturi k Sporazumu o prosti trgovini med Evropsko unijo in njenimi državami članicami na eni strani ter Republiko Korejo na drugi strani – Postopkovna pravna podlaga – Člen 218(7) PDEU – Postopek in glasovalno pravilo, ki se uporabljata“
Akti institucij – Postopek priprave – Pravila Pogodb – Kogentnost – Možnost institucije, da ustvari izvedene pravne podlage – Neobstoj
(Glej točko 32.)
Mednarodni sporazumi – Sporazumi Unije – Spremembe – Postopkovna pravna podlaga – Člen 218(7) PDEU – Poenostavljen postopek, uveden s protokolom k sporazumu o prosti trgovini – Sklep Sveta o pooblastilu Komisije za odobritev sprememb tega sporazuma in o uvedbi strožjih podrobnih pravil o glasovanju – Kršitev člena 218 PDEU – Določitev postopka in pravila o glasovanju, ki se uporabita
(člen 218(7) in (8), prvi pododstavek, PDEU; sklepa Sveta 2015/2169, člen 3(1), in 2020/470)
(Glej točke 33, od 37 do 49 in 51.)
Ničnostna tožba – Sodba o razglasitvi ničnosti – Učinki – Omejitev s strani Sodišča – Ohranitev učinkov izpodbijanega akta – Utemeljitev iz razlogov pravne varnosti
(člen 264, drugi odstavek, PDEU)
(Glej točke od 54 do 56.)
Povzetek
S Sklepom Sveta 2020/470 (v nadaljevanju: izpodbijani sklep) (
1
) je bilo obdobje upravičenosti avdiovizualnih koprodukcij v skladu s Protokolom o sodelovanju v kulturi (
2
) k Sporazumu o prosti trgovini med Evropsko unijo in njenimi državami članicami na eni strani ter Republiko Korejo na drugi strani (
3
) podaljšano do 30. junija 2023.
Ta protokol določa, da so te koprodukcije upravičene do ugodnosti shem za spodbujanje regionalnih oziroma lokalnih vsebin (v nadaljevanju: zadevna upravičenost), ki se po začetnem triletnem obdobju podaljša za tri leta, nato pa se samodejno podaljšuje za naknadna zaporedna enako dolga obdobja, razen če ena od pogodbenic s pisnim obvestilom najmanj tri mesece pred iztekom začetnega ali katerega koli naslednjega obdobja odloči, da se upravičenost ne podaljša. (
4
)
Izpodbijani sklep je bil sprejet na podlagi člena 3(1) Sklepa 2015/2169, s katerim je bil sklenjen Sporazum o prosti trgovini med Evropsko unijo in njenimi državami članicami na eni strani ter Republiko Korejo na drugi strani. (
5
) V skladu s to določbo Evropska komisija Republiki Koreji predloži obvestilo, da Unija ne bo podaljšala obdobja zadevne upravičenosti, razen če Svet Evropske unije na predlog Komisije štiri mesece pred koncem tega obdobja upravičenosti soglasno odobri nadaljevanje te upravičenosti.
Komisija je vložila tožbo za razglasitev ničnosti izpodbijanega sklepa. Navedla je en sam tožbeni razlog, s katerim trdi, da je Svet s tem, da je izpodbijani sklep oprl na člen 3(1) Sklepa 2015/2169, nezakonito uporabil „izvedeno pravno podlago“.
Sodišče, ki je odločalo v velikem senatu, se je prvič izreklo o postopku in pravilu o glasovanju, ki se uporabita za poenostavljen postopek za spremembo sporazuma, ki ga je sklenila Unija, določen s členom 218(7) PDEU. (
6
) Razglasilo je ničnost izpodbijanega sklepa, pri čemer je ugotovilo, da postopek, uveden s členom 3(1) Sklepa 2015/2169, ki se izvaja z izpodbijanim sklepom, ni v skladu s členom 218 PDEU v delu, v katerem se s tem postopkom v okviru Sveta zahteva glasovanje s soglasjem, čeprav bi bilo treba za sprejetje notranjega pravila na področju, zajetim s tem sklepom, uporabiti pravilo o glasovanju s kvalificirano večino.
Presoja Sodišča
Sodišče je najprej opozorilo, da je iz uvodne izjave 6 Sklepa 2015/2169 (
7
) razvidno, da je pravna podlaga postopka odločanja iz člena 3(1) tega sklepa člen 218(7) PDEU. Zato je preučilo, ali ta postopek odločanja, ki se izvaja z izpodbijanim sklepom, spada na področje uporabe člena 218(7) PDEU in ali je v skladu s členom 218 PDEU.
Na prvem mestu, Sodišče je na eni strani navedlo, da iz člena 5(8)(a) in (b) Protokola izhaja, da morajo pogodbenice Sporazuma in s tem Protokola vsaka tri leta po oceni Odbora za sodelovanje v kulturi, presoditi, ali želijo zadevno upravičenost podaljšati za novo triletno obdobje. Člen 3(1) Sklepa 2015/2169 v zvezi s tem določa notranji postopek Unije, saj Komisijo pooblašča, da ob koncu vsakega triletnega obdobja zadevno upravičenost odpravi ali – če meni, da je treba to upravičenost podaljšati – Svetu to predlaga pred iztekom vsakokratnega obdobja. Nepodaljšanje navedene upravičenosti pa pomeni ukinitev pravice, ki je uvedena s Protokolom in ki se načeloma vsaka tri leta podaljšuje molče in samodejno. S tem postopkom je tako Komisija pooblaščena, da sprejme odločitve v zvezi s spremembo tega protokola. Zato člen 3(1) Sklepa 2015/2169 pomeni pooblastilo, ki ga je Svet dal Komisiji ob sklenitvi Sporazuma in s tem Protokola, da v imenu Unije odobri „spremembe sporazuma“ v smislu člena 218(7) PDEU.
Člen 5(8)(a) in (b) Protokola na drugi strani določa poenostavljeni postopek, saj za odpravo zadevnega upravičenja zadostuje, da stranka sporazuma to stori s pisnim obvestilom najmanj tri mesece pred iztekom zadevnega obdobja, pri čemer se, če do tega ne pride, navedeno upravičenje samodejno podaljša.
Poleg tega je za pravila iz člena 3(1) Sklepa 2015/2169 mogoče šteti, da se z njimi uporablja možnost, določena v členu 218(7) PDEU, da Svet v pooblastilo, dano Komisiji, vključi posebne pogoje, saj ta določba Sklepa 2015/2169 Komisiji nalaga, da mora, če meni, da je treba zadevno upravičenje podaljšati za obdobje treh let, Svetu to predlagati vsaj štiri mesece pred iztekom obdobja v teku.
Iz tega sledi, da postopek, uveden s členom 3(1) Sklepa 2015/2169, ki se izvaja z izpodbijanim sklepom, spada na področje uporabe člena 218(7) PDEU, tako da tega sklepa ni bilo treba sprejeti po splošnem postopku iz člena 218(6)(a) PDEU.
Na drugem mestu, Sodišče je ugotovilo, da je treba, ker člen 218(7) PDEU ne določa nobenega pravila o glasovanju, kadar Svet sprejema sklepe, za katere je v okviru pooblastila, ki ga je dal Komisiji na podlagi te določbe, pridržal svojo pristojnost, pravilo o glasovanju, ki se uporabi, v vsakem posameznem primeru določiti glede na člen 218(8) PDEU. (
8
) Iz te določbe izhaja, da Svet praviloma odloča s kvalificirano večino in da odloča soglasno le v primerih, navedenih v njegovem drugem pododstavku. Prvi primer, ki je v obravnavani zadevi edini upošteven in v katerem člen 218(8), drugi pododstavek, PDEU zahteva, da Svet odloča s soglasjem, se nanaša na primer, v katerem se sporazum nanaša na področje, za katero je pri sprejemanju akta Unije potrebno soglasje. Ker zadevna upravičenost ne spada na tako področje, postopek, uveden s členom 3(1) Sklepa 2015/2169, v delu, v katerem zahteva glasovanje s soglasjem, ni v skladu s členom 218 PDEU. Pravilo o glasovanju, ki se uporablja za sprejetje sklepov, kot je izpodbijani sklep, mora biti v teh okoliščinah namreč pravilo iz člena 218(8), prvi pododstavek, PDEU, in sicer glasovanje s kvalificirano večino v okviru Sveta.
Zato je Sodišče izpodbijani sklep razglasilo za ničen. Vendar je zaradi pravne varnosti odločilo, da se njegovi učinki ohranijo do odprave ugotovljenih razlogov za razglasitev ničnosti.
(
1
)	Sklep Sveta (EU) 2020/470 z dne 25. marca 2020 o podaljšanju obdobja upravičenosti avdiovizualnih koprodukcij v skladu s členom 5 Protokola o sodelovanju v kulturi k Sporazumu o prosti trgovini med Evropsko unijo in njenimi državami članicami na eni strani ter Republiko Korejo na drugi strani (UL 2020, L 101, str. 19).
(
2
)	V skladu s členom 5 Protokola o sodelovanju v kulturi (UL 2011, L 127, str. 1418; v nadaljevanju: Protokol).
(
3
)	Sporazum o prosti trgovini med Evropsko unijo in njenimi državami članicami na eni strani ter Republiko Korejo na drugi strani (UL 2011, L 127, str. 6; v nadaljevanju: Sporazum).
(
4
)	Člen 5(8)(a) in (b) Protokola.
(
5
)	Sklep Sveta (EU) 2015/2169 z dne 1. oktobra 2015 (UL 2015, L 307, str. 2).
(
6
)	Člen 218(7) PDEU določa, da lahko Svet pri sklepanju sporazuma z odstopanjem od odstavkov 5, 6 in 9 tega člena pooblasti pogajalca, da v imenu Unije odobri spremembe sporazuma, kadar ta predvideva, da se lahko sprejmejo po poenostavljenem postopku ali da jih sprejme organ, ustanovljen s tem sporazumom. Svet lahko v to pooblastilo vključi posebne pogoje.
(
7
)	V uvodni izjavi 6 Sklepa 2015/2169 je navedeno, da lahko Svet v skladu s členom 218(7) PDEU pooblasti Komisijo, da odobri nekatere manjše spremembe Sporazuma, in da bi bilo treba Komisijo pooblastiti, da določi konec zadevne upravičenosti, razen če ta odloči, da bi bilo treba to upravičenost ohraniti, kar odobri Svet po posebnem postopku, ob upoštevanju tako občutljive narave tega elementa Sporazuma kot tudi dejstva, da morajo ta sporazum skleniti Unija in njene države članice.
(
8
)	Člen 218(8) PDEU v prvem pododstavku določa: „Svet v celotnem postopku odloča s kvalificirano večino.“ V drugem pododstavku je določeno: „S soglasjem odloča, takrat kadar sporazum zadeva področje, za katero je pri sprejemanju akta Unije potrebno soglasje, kot tudi pri pridružitvenih sporazumih in sporazumih iz člena 212 z državami kandidatkami za pristop. […]“.